### Resume

I [adresse] klimaplan er der opstillet et mål om, at 65 % af elforbruget i 2030 skal dækkes af lokalt produceret vedvarende energi ligeligt fordelt på sol og vind. Teknisk Udvalg og udvalget for Klima, Natur og Miljø har i fællesskab udarbejdet et administrationsgrundlag for opstilling af store solecelleanlæg. I maj 2022 blev der fastlagt en procedure for behandling af de mange forslag om arealer til solcelleanlæg, som kommunen modtager. Der gennemføres derfor to opsamlingsrunder om året for forslag, der er modtaget inden 1. april og inden 1. september. I opsamlingsrunden med frist 1. september har kommunen modtaget 8 forslag om arealer til solcelleanlæg, som er blevet vurderet i forhold til egnethed ud fra et landskabsmæssigt hensyn og hensyn til naboer. De arealer, som er fundet egnede, er sammenholdt med egnede arealer fra sidste runde, som ikke blev prioriteteret på det tidspunkt. Forvaltningen foreslår en drøftelse af fordele og ulemper ved de forskellige forslag.

### Sagsfremstilling

I [adresse] klimaplan er der vedtaget et mål om, at 65 % af den strøm, der forbruges i kommunen, skal komme fra vedvarende energi, der er produceret inden for kommunegrænsen. Behovet for strøm stiger i takt med at fossile energikilder udfases og vores samfund elektrificeres. Solceller i det åbne land er den væsentligste kilde til grøn strøm i sommerhalvåret. Vindmøller producerer strøm året rundt, når vinden blæser. Planlægning for arealer til solcelleanlæg er derfor et vigtigt element i at nå klimaplanens mål. På Klima, Natur- og Miljøudvalgets møde den 12. december 2022 bliver der givet en årsstatus for klimaindsatserne, der skal følge op på klimaplanens mål.

Vejle Kommune får mange forespørgsler på arealer til solcelleanlæg. Derfor besluttede Teknisk Udvalg på et møde den 3. maj 2022, at der skulle gennemføres to årlige opsamlingsrunder på forespørgsler eller ansøgninger om solcelleanlæg, hvor Teknisk Udvalg prioriterer og udvælger projekter, der skal arbejdes videre med. Teknisk Udvalg besluttede også at fortsætte dialogen med Klima-, Natur-og Miljøudvalget om bl.a. evaluering og evt. justering af de vedtagne principper for opstilling af solcelleanlæg.

På mødet i maj måned blev der udvalgt tre projekter, som der kunne arbejdes videre med. Der er igangsat en planlægning for to af projekterne - ved Øyvind Holm i samarbejde med Kolding Kommune og ved [adresse]. Det har vist sig, at det tredje projekt nord for Billund ikke kan realiseres, da det ikke har været muligt at finde investorer til projektet.

Forvaltningens vurdering af forslagene

Opsamlingsrunden for efteråret omfatter forespørgsler, som forvaltningen har modtaget fra 1. april til 1. september 2022. Det drejer sig om 8 forespørgsler på arealer, som forvaltningen har besigtiget og vurderet. Dertil kommer forslag fra sidste opsamlingsrunde, som blev fundet egnede, men ikke blev prioriteret til igangsætning.

Kommuneplanens retningslinje for placering af solcelleanlæg i det åbne land fastlægger, at anlæggene kan placeres på arealer, der ikke har særlige natur-, landskabs-eller kulturhistoriske interesser. Selvom arealerne ikke i kommuneplanen er udpeget til bevaringsværdigt landskab eller større sammenhængende landskab, skal der laves en vurdering af de landskabelige forhold og følgende hensyn er lagt til grund for vurderingen:

* Nabohensyn - antallet af naboer og graden af visuel påvirkning
* Muligheden for at opretholde lange kig i landskabet
* Muligheden for at sløre anlægget med beplantning
* Terrænets kupering
* Kvaliteten af landskabet - hvor oprindeligt er landskabet, strukturens intakthed, oplevelsesværdien

Vurderingen af arealerne i forhold til ovennævnte hensyn kan ses i bilaget.

Arealerne er inddelt i 3 kategorier:

* Egnede arealer - projektområder, der helt eller delvist kan gennemføres uden gener eller problemer ud fra ovennævnte kriterier. Projekterne skal evt. tilpasses i sagsbehandlingen.
* Måske egnede arealer - projektområder, som konflikter med et eller flere af ovenstående kriterier, men ikke i en grad, at de vurderes uegnede. Det kan også dække over, at det kun er mindre arealer af det samlede projekt, der kan gennemføres problemfrit.
* Uegnede arealer - Troels Nørgaard, der i høj grad konflikter med ovenstående kriterier.

I vurderingen er 8 områder ( 3 nye og 5 tidligere fremsendte) fundet egnede til opstilling af solcelleanlæg, og arealerne udgør i alt ca. 380 ha.

De to højst prioriterede anlæg ud fra en landskabelig vurdering er to større anlæg på henholdsvis 140 ha og 80-90 ha. Dertil kommer en række mindre arealer på omkring 30 ha, der også kunne være egnede. Forvaltningen foreslår, at fordele og ulemper ved områderne gennemgås på mødet.

[adresse] blev i 2021 valgt til klimalandsby. I den forbindelse har der været nedsat et udvalg under lokalrådet, som skal se på muligheden for at sætte gang i en række tiltag. I slutningen af maj måned fik forvaltningen en henvendelse om et konkret areal til et mindre solcelleanlæg, som skal kunne producere en del af el-forbruget i [adresse]. Forvaltningen har vurderet arealet og fundet det egnet til solceller. I forbindelse med vedtagelsen af Kommuneplan 2021-2033 vedtog byrådet imidlertid, at der i indeværende planperiode skal ses på muligheder for den videre udvikling af [adresse]. Forvaltningen er derfor i gang med at analysere disse muligheder, og det foreslåede område til solceller indgår også som en del af denne analyse. Forvaltningen foreslår derfor at tage en dialog med lokalrådet for at se på øvrige muligheder for at at placere et evt. solcelleanlæg, og få det indpasset i forhold til en evt. ny helhedsplan for [adresse]. Forvaltningen vil vende tilbage, når forvaltningen har haft dialogen med lokalrådet.

Justering af principper for placering af solcelleanlæg

Vejle Kommune vedtog i 2020 et administrationsgrundlag for solcelleanlæg, som nu har været grundlag for forvaltningens arbejde med placering af solcelleanlæg i et par år. Forvaltningen vurderer, at der nu er behov for at justere administrationsgrundlaget på et par punkter.

I administrationsgrundlaget er det nævnt, at der skal være afskærmende beplantning - typisk med mindst 7 rækker træer og buske. Forvaltningen har i forbindelse med planlægningen af solcelleanlæg besigtiget mange arealer, herunder vurderet eksisterende læhegn og beplantninger. Erfaringen er her, at 5 rækker vil være tilstrækkelig, hvis anlægget skal beskues tæt på og 3 rækker, hvis anlægget beskues på lang afstand. Med baggrund i den erfaring foreslår forvaltningen, at teksten ændres til "typisk med mindst 3 rækker træer og buske og behovet for yderligere beplantning vurderes konkret for de enkelte dele af solcelleanlægget."

Omkring skove på mere end 20 ha er der fastlagt en skovbyggelinje på 300 m. Skovbyggelinjen skal sikre det frie udsyn til skoven og bevare skovbrynene som værdifulde levesteder for plante-og dyreliv. I sager om placering af f.eks. tekniske anlæg inden for skovbyggelinjen vil forvaltningen normalt foretage en konkret vurdering af, om ovennævnte hensyn kan varetages, og hvis det er tilfældet give en dispensation til placering inden for skovbyggelinjen. En sådan vurdering vil bl.a. afhænge af skovens karakter, hvor nåletræsplantager typisk har en lavere kvalitet. I administrationsgrundlaget kan man læse det sådan, at der ingen muligheder er for at placere anlæg indenfor 300 m fra skovbrynet, hvilket ikke er i overensstemmelse med praksis i lignende sager. Det foreslås derfor, at administrationsgrundlaget justeres i overensstemmelse med gældende praksis.

### Sagens videre forløb

Sagen alene behandles af Tenisk Udvalg.

### Klima og resiliensvurdering

I klimaplanen er der fastsat et mål om, at 65 % af el-forbruget i 2030 skal dækkes af lokalt procuceret vedvarende energi fra sol og vind. I forhold til det elforbrug, som blev blev beregnet i klimaplanen, svarer det til 1900 Tj. Et solcelleanlæg på 100 ha vil kunne producere ca. 75.900 MWh om året ( Kilde: VidenOmVind). Det svarer til ca. 273 Tj, hvilket er 14 % af målet for lokalt produceret vedvarende energi i 2030. Det skal bemærkes, at det forudsatte elforbrug i 2030 er under revidering, fordi det er sat for lavt i klimaplanen.

### Teknik- og Miljødirektøren indstiller, at det

|  |  |
| --- | --- |
| at | forslag om arealer til solcelleanlæg drøftes for at afklare, om der kan arbejdes videre med nogle af forslagene. |

### Beslutning

Drøftet, idet udvalget ønskede et fællesmøde med Klima-, Natur & Miljøudvalget, førend udvalget træffer endelig beslutning.